**Kurinpitosuunnitelma, Lempyyn koulu**

**Oikeus turvalliseen kouluympäristöön**

Oppilaalla on oikeus turvalliseen opiskeluympäristöön. Siihen kuuluu sekä fyysinen, psyykkinen ja sosiaalinen turvallisuus. Opetuksen järjestämisen lähtökohtana on oppilaiden ja koulun henkilökunnan turvallisuuden takaaminen kaikissa tilanteissa. Oppimisympäristön turvallisuuden edistäminen on osa kouluyhteisön toimintakulttuuria. Se tulee ottaa huomioon koulun kaikessa toiminnassa.

**Kuka toteuttaa suunnitelmaa?**

Väkivallan, kiusaamisen ja häirinnän ehkäisy sekä siihen puuttuminen kuuluu kaikille

kouluyhteisössä työskenteleville. Väkivalta, kiusaaminen tai häirintä voi olla suoraa tai epäsuoraa sanallista tai fyysistä voimankäyttöä tai sosiaalista manipulointia, joka loukkaa ihmisen fyysistä, psyykkistä tai sosiaalista itsemääräämisoikeutta.

Vaikka perusvastuu kasvatuksesta on vanhemmilla, koulun vastuulla on se, mitä lasten kesken koulussa tapahtuu. Koulun vastuulla on pyrkiä huolehtimaan siitä, ettei kukaan joudu systemaattisen kiusaamisen kohteeksi koulussa.

**Mitä on kiusaaminen?**

Kiusaamisella tarkoitetaan systemaattista, tahallista ja toistuvaa samaan henkilöön tai ryhmään kohdistuvaa sanallista tai fyysistä kielteistä toimintaa. Kiusaamiselle on ominaista kiusaajan ja kiusatun välinen voimasuhteiden epätasapaino. Tavallista on myös se, että kiusaaminen tapahtuu ryhmässä. Kiusaamisen lisäksi kouluyhteisössä voi esiintyä myös muuta aggressiivista tai väkivaltaista käyttäytymistä.

### Kiusaamisen, väkivallan ja häirinnän ennaltaehkäisyn menettelytapoja

* Henkilökunnalla on ei-hyväksyvä asenne kiusaamiseen ja väkivaltaan ja valmius puuttua esille tuleviin tilanteisiin. Kaikkeen esille tulevaan kiusaamiseen ja väkivaltaan puututaan eli käytössä on 0-toleranssi.
* Koulun järjestyssäännöt ohjaavat asialliseen ja muita kunnioittavaan käytökseen. Järjestyssääntöjen noudattamista valvotaan ja nuhteluiden ja rangaistusten ohella lapsia ohjataan myönteisiin tapoihin toimia.
* Aikuisten oma malli:miten aikuiset itse toimivat rakentavasti ongelmatilanteissa ja miten kohtelevat toisiaan ja oppilaita.
* Annetaan myönteistä palautetta hyvästä käytöksestä ja huomataan käytöksen parantuminen.
* Välituntivalvonta on riittävä ja se hoidetaan hyvin.
* Kouluilla on sekä oppilaita että opettajia varten ohjeistus kiusaamiseen puuttumiseksi. Ohjeistus ja koulun periaatteet kiusaamisen suhteen käydään läpi vuosittain opettajakokouksissa ja muissa henkilökunnan tapaamisissa.
* Luokanopettajat puhuvat omissa luokissaan vähintään joka lukukauden alussa kiusaamisesta, antavat siihen liittyvät toimintaohjeet ja rohkaisevat lapsia kertomaan kiusaamisesta. Kiusaaminen otetaan puheeksi lapsen ja vanhemman kanssa jokaisessa arviointikeskustelussa. Kiusaamiseen puuttumisesta kerrotaan vanhempainilloissa.
* Opettaja voi tehdä luokassaan kiusaamiskyselyn tai tästä voidaan sopia koko koulun tasolla.
* Kiusaamisteema ja toisten kunnioittaminen on lukuvuoden mittaan useaan otteeseen esillä päivänavauksissa. Näin ylläpidetään kiusaamisen vastaista asennetta ja tuetaan kiusaamistapausten esille tuomista.
* Terveystarkastuksen yhteydessä terveydenhoitaja kysyy oppilaalta muun hyvinvoinnin ohella kiusaamisesta ja tarvittaessa vie asiaa eteenpäin.
* Kiusaamista ja muuta hyvinvoinnin tilaa seurataan vuosittain hyvinvointiprofiililla

**Opettaja, kun epäilet/havaitset koulukiusaamista:**

1. Toimi heti. Kysy asianosaisilta suoraan joko heti tilanteessa tai sen jälkeen, mistä on kysymys. Selvitä asiaa muilta ryhmäläisiltä, jos tuntuu, että asianosaiset salailevat totuutta.
2. Keskustele tilanteesta osapuolten kanssa. Tee selväksi, ettei kiusaamista hyväksytä koulussamme missään muodossa. Selvitä, mitä tapahtuu, jos kiusaaminen ei lopu (vanhempien ja kuraattorin ym. mukaan ottaminen, kurinpitotoimenpiteet). Pyri pääsemään sopimukseen kiusaamisen loppumisesta. Jos tilanne niin vaatii, ota keskusteluun mukaan toinenkin aikuinen. Kirjaa aina (erillinen lomake) oppilaiden kanssa käyty keskustelu ja pyydä oppilaiden allekirjoitus.
3. Tapausta selvittävä opettaja ilmoittaa asian luokanvalvojalle, jotta tämä voi pitää kirja luokkalaisiaan koskevista selvittelyistä.
4. Luokanvalvoja järjestää seurantatapaamisen osapuolten kanssa.
5. Luokanvalvoja ilmoittaa aina kotiin ja kertoo tästä myös asianosaisille oppilaille.

Kuraattori otetaan aina mukaan, jos kiusaamista on jatkunut jo pidempään tai selvittelyprosessista tulee pidempi.

**Oppilas, kun havaitset koulukiusaamista:**

1. Kiusaaminen voi olla esimerkiksi tönimistä, lyömistä, haukkumista ja pilkkaamista, yksin jättämistä tai ilkeitä puheita takanapäin.
2. Jos huomaat, että jotain kiusataan, kerro siitä aina jollekin aikuiselle.
3. Kun opettaja tai muu koulun työntekijä huomaa tai epäile kiusaamista, puuttuu hän asiaan heti. Ensin opettaja selvittää asian oppilaiden kanssa. Jos käy ilmi, että kiusaamista on tapahtunut,
   * + opettaja ilmoittaa asiasta luokanvalvojalle, joka pitää kirjaa luokkalaisiaan koskevista selvittelyistä, ja tarvittaessa kuraattorille.
     + luokanvalvoja ilmoittaa asiasta vanhemmille.
     + luokanvalvoja järjestää tapaamiskertoja, joiden aikana seurataan tilannetta ja varmistetaan, ettei kiusaaminen pääse jatkumaan.

### Jos kiusaaminen ei lopu tai se on erityisen vakavaa

Kutsutaan osapuolet huoltajineen koululle kuulemis- ja selvittelytilaisuuteen. Tapaamisessa sovitut asiat kirjataan. Vakavissa tapauksissa voidaan mukaan pyytää poliisin edustaja.

Rangaistuksista sovitaan tilanne- ja tapauskohtaisesti perusopetuslain ja järjestyssäännön mukaisesti.

Osapuolet voidaan ohjata jatkokeskusteluihin kuraattorille, tarvittaessa perheneuvolaan tai nuorten työryhmään.

Jos opettajien ja vanhempien yhteistyön keinoin ei kiusaamista saada loppumaan, on vanhemmilla mahdollisuus kääntyä poliisin puoleen.

Kiusaaminen on **rikollista toimintaa**, kun se täyttää lainsäädännössä rikokselle asetetut tunnusmerkit. Tällaisia ovat mm. *laiton uhkaus, kunnianloukkaus, lievä* *pahoinpitely ja pahoinpitely*. Lievässä pahoinpitelyssä aiheutetaan toiselle fyysistä kipua, josta ei jää pysyvää jälkeä. Tällaisessa tapauksessa huoltajat tai yli 15–vuotias uhri voivat tehdä tutkintapyynnön poliisille. Pahoinpitely on ruumiillista väkivaltaa, jossa vahingoitetaan toista ja se on ns. virallisen syytteen alainen rikos, josta myös koulu voi tehdä ilmoituksen poliisille.

Väkivalta, häirintä- ja uhkatilanteet kirjataan huolellisesti.

Lempyyn koulun rangaistuskäytäntö

|  |  |  |  |
| --- | --- | --- | --- |
| **seuraus / rangaistus** | **rangaistuksen aihe** | **kesto** | **kirjaaminen** |
| luokasta poistaminen | häiritsevä käytös | oppitunnin loppu | Wilma / tuntimerkinnät |
| kotiin lähettäminen  kasvatuskeskustelu mahdollisimman pian | muiden turvallisuus vaarassa, opetus vaikeutuu kohtuuttomasti häiritsevän käyttäytymisen takia | koulupäivän loppu | Wilma / tuki / kurinpitotoimen kirjaaminen |
| nuhtelu  merkintä wilmaan  3:sta kasvatuskeskustelu | lumipallon ym. heitto  kiroilu  välitunti sisällä luvattomasti  luokasta poistaminen  lunttaaminen kokeessa  energiajuoma koulussa  nahistelu  yksittäinen kiusanteko |  | - tilanteen havainnut merkitsee wilmaan ja kertoo luokanopettajalle  - kolmen merk. jälkeen kasvatuskeskustelumerkintä Wilmaan / tuki/ lisää uusi / kasvatuskeskustelu |
| tilanteen selvittäminen, anteeksi pyytäminen | oppilaiden keskinäinen tasapuolinen nahistelu |  | vakavammat tapaukset kirjataan wilmaan |
| kasvatuskeskustelu heti  (ilmoitetaan huoltajalle etukäteen)  Kahden kasvatuskeskustelun jälkeen jälki-istunto! | epäasiallinen kielenkäyttö  epäasiallinen käytös  ilkivalta  liialliset Wilma-merkinnät (esim. jatkuva myöhästely  tai kotitehtävien laiminlyönti, opiskeluvälineiden unohtaminen)  luvaton poissaolo  muu sääntöjen rikkominen  teräase, tulentekoväline  fyysinen väkivalta toista henkilöä kohtaan | 0,5h – 2h | Wilma / tuki/ lisää uusi / kasvatuskeskustelu |
| jälki-istunto  (ilmoitetaan huoltajalle etukäteen)  Yhden jälki-istunnon jälkeen kirjallinen varoitus! | jos kasvatuskeskustelu ei tuota tulosta | enintään 2h | Wilma / tuki / kurinpitotoimen kirjaaminen |
| Kirjallinen varoitus (rehtori) Oppilasta ja huoltajaa kuultava ensin | jos jälki-istunto ei tuota tulosta |  | Kirjallinen päätös |
| Koulusta erottaminen (koulutuslautakunta)  Oppilasta ja huoltajaa kuultava ensin.  velvollisuus järjestää opetus erottamisen aikana | jos kirjallinen varoitus ei tuota tulosta | enintään 3 kk | Kirjallinen päätös |